Milovan Vitezović

**Milovan Vitezović** (11. 9. 1944. godine) je srpski pisac, profesor i scenarista. Piše pesme, romane, eseje, kritike, aforizme, filmska i tv scenarija. Objavio je više od četrdeset knjiga u preko sto pedeset izdanja; zastupljen je u preko pedeset antologija srpske i svetske poezije, proze, književnosti za decu, aforizama, fantastike i televizijskih drama.

Aforizmi su mu objavljivani u nizu evropskih novina, od hamburškog Sterna, do moskovske Nedelje, prevođeni i na grčki, rumunski, hebrejski, švedski, italijanski... Vitezović je jedan od retkih naših savremenika, čija je knjiga bila zabranjena, pa čak i spaljivana u svom prvom izdanju; radi se o zbirci aforizama *Srce me je otkucalo*. Njegovi satirični tekstovi često su objavljivani u Ježu.
Autor je brojnih televizijskih drama i serija, tekstova za pozorišna izvođenja i filmskih scenarija. Televizijski filmovi snimljeni po njegovim scenarijima prikazivani su na evropskim televizijama ORF i ZDF.

## Biografija
Rođen je u Vitezovićima kod Kosjerića 11. septembra 1944. godine. Školovao se u Tubiću, Kosjeriću, Užicu i Beogradu; diplomirao je na Filološkom fakultetu, odsek opšta književnost, i na Fakultetu dramskih umetnosti, odsek dramaturgija.
Bio je operativni urednik u Književnim novinama; u omladinskoj reviji Susret omladine, radio je kao urednik za književnost do 1969. godine, a od tada kao urednik glasila Čivija. Funkciju urednika igranih serija na RTS- u vršio je od 1977. do 1991. godine, kada postaje glavni urednik Umetničko-zabavnog programa RTS- a. Član je Udruženja književnika Srbije i srpskog PEN centra; govori i piše za Nacionalnu reviju, magazin o nacionalnoj baštini Srbije. Na Fakultetu umetnosti, u zvanju vanrednog profesora od 2001. godine predaje Filmski i TV scenario.

## Književni rad
Kao pripovedač, tok radnje vodi neosetno, spontano i sa puno humora prilagođenim situaciji; dela se odlikuju razvijenom fabulom, anegdotskom naracijom, potpuno dočaranom atmosferom doba o kom se govori. Dijapazon tema kojima se Vitezović služi je veoma širok, od istorijskih ličnosti i događaja, preko izmišljenih likova našeg vremena, pa do omladinskog štiva koje predstavlja hroniku mladosti svih nas. U svojim delima pruža ne samo uvid u život i svet likova, već slika različite predele dajući opštu sliku prostora i vremena.
Radovi Milovana Vitezovića zauzeli su mesto u školskoj lektiri, takođe i u nemačkoj srednjoškolskoj čitanci. Kao gost-urednik u Zavdu za udžbenike i nastavna sredstva, u ediciji kapitalnih izdanja uredio je izabrana dela Bogdana Popovića, Jovana Skerlića, Milana Kašanina i Stojana Novakovića.

### Najznačajniji romani
* Šešir profesora Koste Vujića 
* Lajanje na zvezde 
* Milena iz Knez Mihailove 
* Sveta ljubav
* Hajduk Veljko Petrović 
* Evropske godine kneza Miloša 
* Čarape kralja Petra

Hajduk Veljko Petrović, Evropske godine kneza Miloša i Čarape kralja Petra su romani istorijske tematike na čijoj je građi Vitezović radio gotovo dvadeset godina.

### Aforizmi
* Čoveče, naljuti se, 
* Srce me je otkucalo...

## Druga dela
Poezija za decu, sabrana dela: Antologija jugoslovenske poezije za decu ( I- IV) , Zeleni miš, Lepim suncem odlikovani, Sve boje sveta...

### Televizjske drame i serije
* Gde cveta limun žut
* Kraljevina Srbija
* Kneževina Srbija
* Dimitrije Tucović, 
* Vuk Karadžić
* Onda lole izmisli parole 
* Đačko doba 
* Snohvatice I i II

### Tekstovi za pozorišna izvođenja
* Disko
* Tesno doba 
* Usklađivao lud zbunjenog
* Dobro došli..

### Filmska scenarija
* Vanbračna putovanja 
* Branislav Nušić 
* Snovi, život, smrt Filipa Filipovića
* Lajanje na zvezde

## Nagrade
Dobitnik je brojnih nagrada od kojih su najznačajnije: *[[Zmajeve dečije igre]]* (1978. god.) , *Velike Bazjaške povelje* u Bukureštu 2005. godine, *[[Kočićeva nagrada]]* (2005. god. ) ־ Republika Srpska, *[[Zlatno Gašino pero]]* (2006. god.) , nagrada Glasa javnosti *[[Meša Selimović]]* drugo mesto (2000. god.) .

Bio je kandidat za Antologiju najboljih svetskih satiričara koja je objavljena u SAD 2007. godine.

U Novom Sadu, juna 2007. godine, pripala mu je čast da dobije Zmajev pesnički štap i otvori Zmajeve dečije igre, najveći festival dečijeg stvaralaštva u Evropi.

Ekranizacija njegovog romana Lajanje na zvezde osvojila je prestižnu domaću nagradu Zlatna novosadska arena i nagradu festivala u Herceg Novom.

## Vanjske veze
*